ಮೇಕೆದಾಟು ಯೋಜನೆಗೆ ಯಾವ ಪಕ್ಷದ ವಿರೋಧವೂ ಇಲ್ಲ, ಹಾಗಿರುವಾಗ ಪಾದಯಾತ್ರೆ ಮಾಡಿದ್ದೇ ತಪ್ಪು: ಗೃಹ ಸಚಿವ ಆರಗ ಜ್ಞಾನೇಂದ್ರ ಬೆಂಗಳೂರು: ಕೊರೋನಾ ಮೂರನೇ ಅಲೆ ಮತ್ತು ಕೊರೋನಾ ರೂಪಾಂತರಿ ಓಮಿಕ್ರಾನ್ ಹೆಚ್ಚುತ್ತಿರುವ ಈ ಸಂದರ್ಭದಲ್ಲಿ ನಾಗರಿಕರು ನಾವೆಲ್ಲರೂ ಹೊಣೆಗಾರಿಕೆಯಿಂದ ವರ್ತಿಸಬೇಕು. ಕೊರೋನಾ ನಿಯಮಗಳನ್ನು, ಮಾರ್ಗಸೂಚಿಗಳನ್ನು ಮುರಿದು ಮನಸೋ ಇಚ್ಛೆಯಂತೆ ವರ್ತಿಸಿದರೆ ಸರ್ಕಾರವಾದರೂ ಎಷ್ಟು ಮಾಡಬಹುದು, ಏನು ಮಾಡಬಹುದು, ಜನರು ಸರ್ಕಾರದ ಜೊತೆ ಕೈಜೋಡಿಸಿ ಕೊರೋನಾ ನಿಯಮಗಳನ್ನು ಪಾಲಿಸಿಕೊಂಡು ಹೋದರೆ ಮಾತ್ರ ಕೊರೋನಾ ಮುಕ್ತವಾಗಲು ಸಾಧ್ಯ ಎಂದು ಗೃಹ ಸಚಿವ ಆರಗ ಜ್ಞಾನೇಂದ್ರ ಹೇಳಿದ್ದಾರೆ. ಬೆಂಗಳೂರಿನಲ್ಲಿಂದು ಸುದ್ದಿಗಾರರ ಜೊತೆ ಮಾತನಾಡಿದ ಅವರು, ಯಾವುದೇ ಕಾರಣಕ್ಕೂ ದೀರ್ಘ ಲಾಕ್ಡೌನ್ ಇಲ್ಲ, ಲಾಕ್ ಡೌನ್ ಕೂಡ ಇಲ್ಲ, ನಿನ್ನೆ ಮುಖ್ಯಮಂತ್ರಿಗಳ ಜೊತೆ ನಡೆಸಿದ ಸಭೆಯಲ್ಲಿ ಪ್ರಧಾನ ಮಂತ್ರಿಯವರು ಕೂಡ ಅದೇ ಮಾತನ್ನು ಹೇಳಿದ್ದಾರೆ. ನಾವೆಲ್ಲರೂ ಹೊಣೆಯರಿತು ಬದುಕೋಣ ಎಂದರು. ಇದನ್ನೂ ಓದಿ: ಮೇಕೆದಾಟು ಪಾದಯಾತ್ರೆ: ಕಾಂಗ್ರೆಸ್ ನಾಯಕರು ನಾಡಿನ ಜನತೆಯ ಕ್ಷಮೆ ಕೇಳಬೇಕು ಆರಗ ಜ್ಞಾನೇಂದ್ರ ಇವತ್ತು ಸಂಕ್ರಾಂತಿಯಾಗಿರುವುದರಿಂದ ಇನ್ನು ಮುಂದೆ ಹಗಲು ಜಾಸ್ತಿ, ರಾತ್ರಿ ಹೊತ್ತು ಕಡಿಮೆಯಿರುತ್ತದೆ. ಸೂರ್ಯ ತನ್ನ ಬೆಳಕನ್ನು ಹೆಚ್ಚು ಕೊಟ್ಟ ಮೇಲೆ ನಮ್ಮೆಲ್ಲರ ಬದುಕು ಬದಲಾವಣೆಯಾಗಿ ನಾಡು ಕೊರೋನಾ ಮುಕ್ತವಾಗಲಿ ಎಂದು ನಾವೆಲ್ಲರೂ ಆಶಿಸೋಣ. ಜನರ ಪ್ರಾಣಆರೋಗ್ಯ ನಮ್ಮ ಕೈಯಲ್ಲಿದೆ. ಸರ್ಕಾರ, ಆರೋಗ್ಯ ಇಲಾಖೆ, ಕಾಯ್ದೆ ಒಂದು ಭಾಗ, ನಮ್ಮ ಹೊಣೆಗಾರಿಕೆಯನ್ನು ಅರ್ಥ ಮಾಡಿಕೊಂಡು ಬದುಕಬೇಕು, ಇಲ್ಲದಿದ್ದರೆ ಕೊರೋನಾ ನಿಯಂತ್ರಿಸಲು ಸಾಧ್ಯವಿಲ್ಲ. ಬೆಂಗಳೂರಲ್ಲಿ ಹತ್ತುಪಟ್ಟು, ರಾಜ್ಯದಲ್ಲಿ ದುಪ್ಪಟ್ಟು ಕೊರೋನಾ ಹರಡುತ್ತಿದೆ. ವಿವೇಚನೆಯಿಂದ ಬದುಕೋಣ ಎಂದು ಮನವಿ ಮಾಡಿಕೊಂಡರು. ಯಾವ ಷಡ್ಯಂತ್ರವೂ ಇಲ್ಲ: ಕೊರೋನಾ ಹೆಚ್ಚುತ್ತಿರುವ ಈ ಸಂದರ್ಭದಲ್ಲಿ ಕಾಂಗ್ರೆಸ್ ನವರು ಪಾದಯಾತ್ರೆ ಮಾಡಿದ್ದೇ ತಪ್ಪು, ರಾಜಕೀಯ ಲಾಭ ಪಡೆಯೋಣವೆಂದು ಹೊರಟರು, ರಾಜಕೀಯ ಲಾಭವಾಗುವುದಕ್ಕಿಂತ ನಷ್ಟವಾಯ್ತು. ಮೇಕೆದಾಟು ಯೋಜನೆಗೆ ಯಾವ ಪಕ್ಷದ ವಿರೋಧವೂ ಇಲ್ಲ. ಅಧಿಕಾರದಲ್ಲಿದ್ದಾಗ ಏನೂ ಮಾಡದೆ ಈಗ ಕಾಲ್ನಡಿಗೆ ಜಾಥಾ ಮಾಡಿ ಅದರ ಮೂಲಕ ರಾಜಕೀಯ ಲಾಭ ಪಡೆಯುತ್ತೇನೆಂದು ಹೊರಟರೆ ಖಂಡಿತಾ ನಾಚಿಕೆಗೇಡು. ಹಿಂದಿನ ದಿನ ಕೃಷ್ಣ ನಡಿಗೆ ಎಂದು ಮಾಡಿದರು, ಏನು ಮಾಡಿದರು, ನೀರಾವರಿ ಯೋಜನೆ ಬಗ್ಗೆ ಕಾಂಗ್ರೆಸ್ ನವರಿಗೆ ಬದ್ಧತೆಯಿಲ್ಲ, ಬಿಜೆಪಿಗೆ ಇದೆ, ಮೇಕೆದಾಟು ಯೋಜನೆಯನ್ನು ಸರ್ಕಾರ ಜಾರಿಗೆ ತರುತ್ತದೆ, ಕಾಯ್ದೆ, ಕಾನೂನು ಎಲ್ಲರಿಗೂ ಒಂದೇ ಎಂದರು.